**INFORMATĪVAIS ZIŅOJUMS PAR EIROPAS SAVIENĪBAS STRUKTŪRFONDU UN KOHĒZIJAS FONDA INVESTĪCIJU IEVIEŠANAS STATUSU**

1. Atbilstoši Ministru kabineta (turpmāk – MK) 2015. gada 10. marta sēdes protokola Nr. 14 27.§ 11. punktam Finanšu ministrija (turpmāk – FM) sniedz ikmēneša operatīvo informāciju par aktualitātēm ES fondu 2014. – 2020. gada plānošanas periodā[[1]](#footnote-2) Ziņojumā sniegts aktuālākais statuss 2018. gada martā.
2. Projektu īstenotāji aktīvi iesniedz un uzsāk jaunus investīciju projektus. Līdz 2018. gada 15. martam noslēgti projektu līgumi par 59%, 2,6 mljrd. *euro,* no kopējās ES fondu “aploksnes” 4,4 mljrd. *euro*. Ceturtajai daļai jau ir iepirkumu līgumi (2018. gada februārī pieaugums 8,1 milj. *euro*). Vislielākais progress projektu uzsākšanā ir transporta, vides un teritoriālās attīstības, sociālās iekļaušanas un videi draudzīgas ekonomikas jomās. Tāpat pieaug maksājumi par jau veiktām investīcijām. Skatīt zemāk grafikā[[2]](#footnote-3). Plašāka informācija tīmekļa vietnēs[[3]](#footnote-4).

*Grafiks Nr.1 “ES fondu investīciju ieviešanas statuss līdz 2018. gada 1. martam, milj. euro, % no ES fondu finansējuma, progress pret datiem līdz 2018. gada 1. februārim”*

**Martā uz** **15.03.18.**

Apstiprināti: +34,4

Projektu līgumi: + 47,5

Maksājumi: +18,5

1. Kohēzijas politikas investīciju ieviešanas pozitīvu ietekmi, efektivitāti un investīciju “pareizo” virzienu Latvijas tautsaimniecības attīstībai var apliecināt pētījumu rezultāti. Piemēram, 2018. gada 22. februārī ES mājā, Rīgā prezentētā ziņojumā “*Latvian Research Funding System. Final Report*”[[4]](#footnote-5) ir iekļautas ne tikai rekomendācijas zinātnes finansēšanas un pārvaldības sistēmas uzlabojumiem, bet arī kompetences centri[[5]](#footnote-6) minēti kā šobrīd sekmīgākā no inovāciju atbalsta programmām. Ekonomikas ministrijas (turpmāk – EM) ziņojumā[[6]](#footnote-7) ir minēti daži no veiksmes stāstiem, kad komersanta un zinātniskās institūcijas sadarbība jaunu produktu izstrādē ir veicinājusi arī komersanta apgrozījuma pieaugumu. Piemēram, SIA “UAVFactory” un Rīgas Tehniskās universitātes sadarbība bezpilota lidaparāta Penguin C funkcionalitātes uzlabošanā un testēšanā; AS “Latvijas Finieris” sadarbība ar Latvijas Valsts koksnes ķīmijas institūtu pētījumam par jauna produkta izstrādi, kas iegūts no bērza pārstrādes produktiem; SIA ”SQUALIO cloud consulting”, SIA “DPA” un Elektronikas un datorzinātņu institūta sadarbība pētījumā “Dziļo neironu tīklu metode auto transporta numura zīmju lokalizācijas un klasifikācijas precizitātes uzlabošanai”. Tāpat EM ziņojumā ir minēts, ka Eiropas Komisija (turpmāk – EK) ir novērtējusi klasteru programmas[[7]](#footnote-8) ieviešanas augsto kvalitāti un izmantos šo programmu par paraugu citām ES dalībvalstīm. EM atbildīgais darbinieks ir uzaicināts konsultēt EK par klasteru kvalitātes jautājumiem, t.i. par to, pēc kādiem kritērijiem turpmāk tiks piešķirti klasteru kvalitātes sertifikāti.

**Investīciju ieviešanas plānu 2018. gadā izpilde un risku novērtējums**

1. Atbilstoši ierobežotas projektu iesniegumu atlases (turpmāk – IPIA)[[8]](#footnote-9) projektu īstenotāju plānam[[9]](#footnote-10) līdz 2018. gada 9. martam ir iesniegti projekti par ES finansējumu 336,5 milj. *euro.* Lielākais no tiem ir “Latvijas dzelzceļa tīkla elektrifikācija” (318,6 milj. *euro*).

*Grafiks Nr.2 “2014. – 2020. gada plānošanas periods: Projektu iesniegumu 2018. gada plāna izpilde IPIA projektiem līdz 9. martam kumulatīvi, ES fondi milj. euro (skaits).”*

1. 2018. gada divos mēnešos plānotajā termiņā neiesniegto projektu (51,7 milj. *euro)* skaits un finansējuma apjoms palielinās. Lielākā ietekme ir kavētajam Rīgas domes projektam “Austrumu maģistrāles pieslēguma ostai izveide, 1. kārta – Pārvada pār dzelzceļa līniju Rīga–Skulte ar pievadceļiem izbūve” ar 47,6 milj. *euro* finansējumu (92 % no kopā neiesniegtajiem). Centrālā finanšu un līgumu aģentūra (turpmāk – CFLA) un atsevišķos gadījumos atbildīgās iestādes (ministrijas) turpina individuālu komunikāciju ar īstenotājiem, noskaidrojot projektu iesniegšanas iespējas pagarinātos termiņos. CFLA turpina apzināt objektīvu situāciju katrā konkrētā gadījumā, lai kopīgi ar projektu īstenotājiem rastu iespējami labākos risinājumus investīciju sekmīgā ieviešanā.
2. Informatīvā ziņojumā “Par Kohēzijas politikas Eiropas Savienības fondu investīciju progresu līdz 2017. gada 31. decembrim un 2018. gada februāra ikmēneša operatīvā informācija”[[10]](#footnote-11) FM informēja par pārāk optimistiskiem un neprecīziem projektu ieviešanas plāniem, kas apgrūtina objektīvu un ticamu finanšu prognožu izstrādi un efektīvu valsts budžeta līdzekļu izlietošanu. Tādēļ valdība ir atbalstījusi virkni pasākumu projektu ieviešanas plānu kvalitātes uzlabošanai un disciplīnai. Pārskatītie projektu plāni tiks apkopoti 2018. gada septembrī. Tādēļ šobrīd FM analizē 2017. gada beigās – 2018. gada februārī pieejamo projektu īstenotāju finanšu plānu izpildes tendences. Piemērojot risku analīzi, CFLA vērtējumā 2018. gadā varētu tikt veikti 667 milj. *euro* ES fondu maksājumi. Plāns līdz 2018. gada 1. martam (78 milj. *euro*) izpildīts par 85 %, t.i. 66 milj. *euro*. CFLA konstatē trūkumus projektu izdevumu pamatojošās dokumentācijas kvalitātē, kas aizkavē maksājumu veikšanas procesu. Plašāka informācija tīmekļa vietnē[[11]](#footnote-12).
3. Projektu īstenotāju maksājumu pieprasījumu 2018. gada plānu izpildes analīzei tiek izmantotas 2017. gada decembrī sagatavotās prognozes 2018. gadam. Ikmēneša plānu izpildes dati un tendences dod iespēju īstenotājiem un uzraugošajām iestādēm veikt korektīvas darbības un stiprināt risku pārvaldības pasākumus. Atbilstoši finanšu disciplīnas ietvarā paredzētajam, plānu neizpilde lielāka par 25 %, tiek uzskatīta par būtisku novirzi. Kumulatīvi līdz 2018. gada 1. martam finansējumu saņēmēju maksājumu pieprasījumu plāns (164,7 milj. *euro* 530 projektos) izpildīts par 65 % (107,2 milj. *euro*), t.sk. papildus neparedzēti 14 % (135 projekti par 15 milj. *euro).* Zemāk grafikā ir informācija par maksājumu pieprasījumu kumulatīvo progresu līdz 2018. gada 1. martam.

*Grafiks Nr.3 “2014. – 2020. gada plānošanas periods: 2018. gada maksājumu pieprasījumu plāna izpilde projektiem kumulatīvi līdz 2018. gada 1. martam ES fondi milj. euro.”*

1. No grafika redzams, ka projekti ar būtisku novirzi virs 25 % (69,0 milj. *euro* 251 projektos) veido 95 % no kopā kavētajiem maksājumu pieprasījumiem (72,5 milj. *euro*). Negatīva kavējumu tendence divu mēnešu laikā palielinās. Ņemot vērā doto iespēju finansējuma saņēmējiem līdz 2018. gada 1. septembrim pārskatīt ar piesardzību un aktualizēt projektu ieviešanas grafikus un naudas plūsmas, ir sagaidāms, ka kopējais gada plāns samazināsies. Līdz 2018. gada 1. martam projektu īstenotāji gada plānu samazinājuši par 3,6 % (25,8 milj. *euro).* Galvenie sarežģījumi projektu īstenotājiem, kas kavē maksājumu plānu izpildi, ir saistīti ar sarežģījumiem iepirkumos, darbu izpildes nepietiekamo kvalitāti un termiņu kavējumiem. Atsevišķos gadījumos (īpaši ceļu rekonstrukcijas projektos) rodas arī ietaupījumi, kas vērtējams pozitīvi no izmaksu efektivitātes viedokļa.
2. IPIA projektu maksājumu pieprasījumu negatīvās novirzes veido 93 % (53,5 milj. *euro*) finansiālā izteiksmē un 76 % (404) projektu skaita ziņā. 11,7 milj. *euro* plāna neizpildi rada plānotie projekti, kuri nav savlaicīgi iesniegti CFLA un nav noslēgti līgumi. Savukārt, atklātas projektu iesniegumu atlases projektu maksājumu pieprasījumu kumulatīvie 2018. gada plāni ir vien 12,5 milj. *euro* (7,5 %) un to neizpilde ir tikai 7 % (4 milj. *euro*). 80 % (3,2 milj. *euro)* no kavējumiem veido pētniecības un inovāciju jomas projekti. No tiem 59 projektos būtiskas neizpildes virs 25 % kopā ir 5,0 milj. *euro*.
3. Vienlaikus kopējais investīciju progress un temps ir pietiekams, lai izpildītu EK noteiktos ikgadējos maksājumu mērķus. Tādējādi, turpinot efektīvu risku pārvaldību, dati liecina par Latvijas spēju izmantot visu plānošanas periodā pieejamo Kohēzijas politikas ES finansējumu. FM prognozē, ka projektu ieviešanas gaita kopumā objektīvi radīs sabalansētu naudas plūsmu pa gadiem līdz plānošanas perioda beigām 2023. gadā bez izteiktiem izdevumu aktivitātes “pīķiem”.
4. Saskaņā ar EK un darbības programmā “Izaugsme un nodarbinātība” noteiktajiem nosacījumiem, lai konkrētās jomās (prioritārajos virzienos) varētu izmantot ieturēto 6 % snieguma ietvara rezerves finansējumu, Latvijai līdz 2018. gada beigām ir jādeklarē noteikts projektu izdevumu apjoms. 2019. gadā EK veiks vidusposma novērtējumu un atkarībā no iepriekš minēto mērķu sasniegšanas, iespējamas izmaiņas rezerves finansējuma sadalījumā prioritārajiem virzieniem. Attiecīgi atsevišķu jomu projektu ieviešanas sekmes ir īpaši svarīgas 2018. gadā. Tādēļ FM regulāri sniegs informāciju par maksājumu pieprasījumu plānu gaitu šo prioritāro virzienu griezumā. Zemāk grafikā ir informācija par maksājumu pieprasījumu kumulatīvo progresu līdz 2018. gada 1. martam, apskatot tos prioritāro virzienu griezumā.

*Grafiks Nr.4 “2014. – 2020. gada plānošanas periods: 2018. gada maksājumu pieprasījumu iesniegšanas plāna izpilde projektiem kumulatīvi līdz 2018. gada 1. martam ES fondi milj. euro.”*

1. No grafika redzams, ka lielākās maksājumu prognožu nobīdes 2018. gada pirmajos divos mēnešos ir Eiropas Reģionālā attīstības fonda vides un teritoriālās attīstības projektos *(degradēto teritoriju atjaunošana, kultūras un dabas mantojums*) un Kohēzijas fonda transporta projektos (*pilsētu infrastruktūras sasaiste ar TEN-T tīklu*). Negatīva tendence saglabājas arī veselības aprūpes infrastruktūras projektos un izglītības projektos (*vispārējās izglītības un augstskolu infrastruktūra, darba vidē balstītas mācības un mācību prakses, priekšlaicīgas mācību pārtraukšanas samazināšana*). CFLA ciešāk sadarbosies ar konkrētajiem projektu īstenotājiem un atbildīgajām iestādēm, lai pēc iespējas savlaicīgi varētu identificēt un risināt problēmas.

**Citi aktuālie jautājumi**

1. 2007. – 2013. gada plānošanas perioda nepabeigtā lielā projekta“Infrastruktūras attīstība Krievu salā ostas aktivitāšu pārcelšanai no pilsētas centra” virzība[[12]](#footnote-13) kopumā notiek atbilstoši Rīgas Brīvostas pārvaldes rīcības plānam. Eksportostas teritorijas lokālplānojuma publiskā apspriešana ir noslēgusies un lokālplānojuma izstrādātāji SIA “Metru” gatavo lokālplānojumu iesniegšanai Vides pārraudzības valsts birojā atzinuma saņemšanai. Savukārt 2018. gada 13. februārī Vides pārraudzības valsts birojā iesniegto Krievu salas lokālplānojumu pēc pozitīva atzinuma saņemšanas plānots virzīt apstiprināšanai Rīgas domē indikatīvi līdz 2018. gada aprīlim. Lai nodrošinātu nepieciešamo infrastruktūru stividoru darbībai Krievu salā, Rīgas Brīvostas pārvalde veic papildus infrastruktūras būvdarbus (zemsprieguma kabeļu izbūve, gāzes vada izbūve), tāpat stividori veic paredzētās darbības termināļu būvniecībai (beramkravu termināļa izbūvei).
2. 2018. gada 20. februārī MK apstiprināti darbības programmas “Izaugsme un nodarbinātība” grozījumi Nr.3, galvenokārt paredzot 2018. gada noteikto snieguma ietvara mērķu samazināšanu, lai nezaudētu snieguma rezervi (īpaši veselības un sociālās iekļaušanas jomās). 2018. gada martā grozījumu priekšlikumu plānots iesniegt saskaņošanai EK.
3. Atbilstoši 2017. gada 5. decembra MK protokollēmumam VAS “Latvijas Dzelzceļš” 2018. gada 28. februārī iesniedza CFLA Lielā projekta “Latvijas dzelzceļa tīkla elektrifikācija”[[13]](#footnote-14) iesniegumu kopā ar EK ekspertu (JASPERS) atzinuma projektu. Pēc projekta apstiprināšanas CFLA projekta dokumentācija indikatīvi 2018. gada aprīlī tiks iesniegta EK tehniskās palīdzības atbalstītajiem neatkarīgajiem ekspertiem lielā projekta iesnieguma kvalitātes izvērtēšanai.
4. CFLA 2018. gada 16. martā ir pieņēmusi starplēmumu par Paula Stradiņa Klīniskās universitātes slimnīcas jaunās A2 ēkas attīstības projekta apstiprināšanu. 2018. gada martā plānots iesniegt projekta dokumentāciju EK tehniskās palīdzības atbalstītajiem neatkarīgajiem ekspertiem lielā projekta iesnieguma kvalitātes izvērtēšanai.
5. Lielā projekta "Rīgas tramvaja infrastruktūras attīstība" īstenošanā konstatētas nobīdes iepirkumu procesos, galvenokārt, projektēšanas darbiem (iepirkums tika pārtraukts, atkārtoti izsludinātajā iepirkumā pārsūdzība Iepirkumu uzraudzības birojam par vērtēšanas rezultātiem utt.), kas attiecīgi ietekmē arī būvdarbu uzsākšanas termiņu nobīdi. Lai paātrinātu procesu izpildi, projektēšana tiks nodrošināta pa posmiem (5 posmos), lai pakāpeniski varētu uzsākt būvdarbus. Lai maksimāli nodrošinātu koordinētu rīcību starp projekta īstenošanā un uzraudzībā iesaistītajām iestādēm projekta risku apzināšanā un novēršanā, t.sk. iepirkumu virzībā CFLA 2018. gada martā organizēs darba grupu ar visu iesaistīto iestāžu dalību (Rīgas satiksme, Rīgas dome, Iepirkumu uzraudzības birojs, Satiksmes ministrija, FM, Delna).
6. CFLA ir izsludinājusi 4.2.1.2. pasākuma “Veicināt energoefektivitātes paaugstināšanu valsts ēkās” otrās projektu iesniegumu atlases kārtu. EM sadarbībā ar resoriem apkopo un analizē informāciju par 4.2.1.2. pasākuma pirmās un otrā kārtas projektu ieviešanas sarežģījumiem, t.sk. dēļ konstatētā papildu nepieciešamā finansējuma izmaksu pieauguma rezultātā. EM gatavo priekšlikumu turpmākai rīcībai.
7. Atsaucoties uz iepriekšējos FM ziņojumos norādīto, ir pozitīvs progress un 2018. gada 27. februāra MK sēdē ir apstiprināts Izglītības un zinātnes ministrijas izstrādātais Viedās specializācijas stratēģijas monitoringa ziņojums.
8. 2018. gada 15. februārī Valsts sekretāru sanāksmē (sēdes protokols Nr. 7) ir izsludināti EM pasākuma “Atbalsts ieguldījumiem ražošanas telpu un infrastruktūras izveidei vai rekonstrukcijai” īstenošanas otrās kārtas MK noteikumi (VSS-165). EM 2018. gada 28. februārī ir iesniegusi pasākuma otrās kārtas kritēriju komplektu izskatīšanai ES fondu apakškomitejā.
9. Konstatēts nozīmīgs investīciju pieprasījums bioloģiski noārdāmo atkritumu[[14]](#footnote-15) atlasē – iesniegti projekti par 64,5 milj. *euro*, kas trīskārt pārsniedz pieejamo ESfinansējumu 22,5 milj. *euro[[15]](#footnote-16)*. Notiek projektu vērtēšana.
10. Ņemot vērā līdz šim konstatētos kavējumus projektu ieviešanas plānu izpildē, t.sk. 2017. gada un 2018. gada janvāra budžeta izpildes rezultātus, 2018. gada 8. februārī FM aicināja resorus izvērtēt un apzināt šogad potenciāli iespējamo līdzekļu ekonomiju izdevumiem ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ņemot vērā atlikumu budžeta resora “74.Gadskārtējā valsts budžeta izpildes procesā pārdalāmais finansējums” budžeta programmā 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” (turpmāk – 80.00.00 programma), kurā uz 2018. gada 7. martu atlikums ir 19 milj. *euro*. FM aicināja resorus vispirms investīciju maksājumiem izmanot pamatbudžetā iedalītos līdzekļus, nepieciešamības gadījumā veicot pārdales starp resora budžeta programmām/apakšprogrammām, pirms pieprasīt papildu budžeta līdzekļus. Līdz ar to resoru pieprasījumi tiek vērtēti, ņemot vērā resoram pamatbudžetā pieejamos līdzekļus, galvenokārt atbalstot tikai tādu iestāžu pieprasījumus no 80.00.00 programmas, kurām pamatbudžetā līdzekļi nav bijuši ieplānoti vai arī tie jau ir izlietoti. Pēc 2018. gada pirmā pusgada atbilstoši faktiskajai izpildei FM lems par iespēju palielināt apropriāciju 80.00.00 programmā, lai nodrošinātu vajadzīgās investīcijas, ja būs nepieciešams. Aktuālākie dati par 2018. gada februāri liecina, ka Kohēzijas politikas ES fondu investīcijām resoru budžetos pieejams pietiekams apjoms līdzekļu[[16]](#footnote-17).

**Turpmākā prioritārā rīcība:**

Aktīva sadarbība ar EK par darbības programmas “Izaugsme un nodarbinātība” grozījumiem, samazinot 2018. gada snieguma ietvara mērķus, lai nezaudētu snieguma rezerves finansējumu atsevišķās jomās.

CFLA turpinās neatlaidīgu fokusu uz projektu ieviešanas veicināšanu, tajā skaitā projektu ieviešanas prognožu kvalitātes uzlabošanu un ikmēneša plānu izpildes disciplīnas stiprināšanu. Operatīvi tiks risināti konstatētie nozīmīgie projektu līmeņa riski.

FM turpinās informēt Saeimu, valdību un sabiedrību par Kohēzijas politikas investīciju ieviešanas progresu, rezultātiem un pieņemto nozīmīgāko lēmumu izpildi, kā arī vērsīs uzmanību uz ievērojamiem riskiem, vienlaikus sniedzot priekšlikumus rīcībai.

|  |  |
| --- | --- |
| Finanšu ministre | D. Reizniece-Ozola |

Valaine 67083925

[Ilze.Valaine@fm.gov.lv](mailto:Ilze.Valaine@fm.gov.lv)

1. FM uzdots reizi mēnesī (līdz nākamā mēneša beigām) iesniegt MK bez saskaņošanas ar citām iestādēm operatīvo informāciju par ES fondu ieviešanas plānu izpildi, tai skaitā atbildīgo iestāžu dalījumā par noteiktiem finanšu mērķiem un citiem priekšnosacījumiem un uzdevumiem. Ziņojumā sniegta informācija par datu un informācijas apkopojumiem uz dažādiem atskaites datumiem ar mērķi sniegt aktuālo informāciju. [↑](#footnote-ref-2)
2. Investīciju nosacījumu apstiprināšanas progress netiek iekļauts grafikā, jo atlikuši plānotie 6 MK noteikumi par 78 milj. *euro,* t.i. 1,8 % no kopējā ES finansējuma) un 2018. gada 13. marta MK sēdē apstiprināts plāns - iekļauts FM informatīvā ziņojuma “Par Kohēzijas politikas Eiropas Savienības fondu investīciju progresu līdz 2017. gada 31. decembrim un 2018. gada februāra ikmēneša operatīvā informācija” 1.pielikumā; pieejams: <http://www.esfondi.lv/zinojumi-Ministru-kabinetam>. Aktuālais plāna izpildes statuss pieejams: <http://www.esfondi.lv/2018.gads> [↑](#footnote-ref-3)
3. Finanšu rādītāju plāni un to izpilde <http://www.esfondi.lv/2018.gads> un aktuālā Centrālās finanšu un līgumu aģentūras atlašu informācija pieejama: <http://www.cfla.gov.lv/lv/es-fondi-2014-2020/projektu-iesniegumu-atlase> [↑](#footnote-ref-4)
4. Ziņojums pieejams: <https://rio.jrc.ec.europa.eu/en/library/specific-support-latvia-final-report-%E2%80%93-latvian-research-funding-system> [↑](#footnote-ref-5)
5. 1.2.1.1. pasākums “Atbalsts jaunu produktu un tehnoloģiju izstrādei kompetences centru ietvaros” [↑](#footnote-ref-6)
6. Ziņojums pieejams Uzraudzības komitejas e-portfelī sadaļā – Uzraudzības ziņojumi → Atbildīgo iestāžu gada ziņojumi → Gads: 2017: <https://komitejas.esfondi.lv/SitePages/Home.aspx> [↑](#footnote-ref-7)
7. 3.2.1.1. pasākums “Klasteru programma” [↑](#footnote-ref-8)
8. IPIA noteikti potenciālie projektu īstenotāji un finanšu sadalījums, kas kopā veido indikatīvi 90 % no kopējā ES finansējuma Latvijai (4,4 mljrd. *euro*). [↑](#footnote-ref-9)
9. Detalizēta informācija par plānotajiem projektu iesniegumiem skatāma ES fondu tīmekļa vietnē apakšsadaļā “**Projektu iesniegšanas plānu izpilde ierobežotas projektu iesniegšanas atlašu projektiem un maksājumu pieprasījumu iesniegšanas plānu izpilde”**: <http://www.esfondi.lv/2018.gads> [↑](#footnote-ref-10)
10. Izskatīts 2018. gada 13. marta MK sēdē. Pieejams: <http://www.esfondi.lv/zinojumi-Ministru-kabinetam> [↑](#footnote-ref-11)
11. Kopējais 2018. gada plāns maksājumiem un skaidrojumi lielākajām neizpildēm (1.punkts) <http://www.esfondi.lv/2018.gads> [↑](#footnote-ref-12)
12. Atbilstoši MK 2017. gada 14. marta sēdes protokola Nr. 12. 43§ noteiktajiem uzdevumiem ES fondu ietvaros. [↑](#footnote-ref-13)
13. Informācija par projektu ziņojumā iekļauta atbilstoši MK 2017. gada 17. janvāra sēdes protokola Nr. 3 39.§ “Informatīvais ziņojums “Par lielā projekta “Latvijas dzelzceļa tīkla elektrifikācija” sagatavošanas progresu, izmaksu un ieguvumu analīzes rezultātiem un projekta īstenošanas risinājumiem”” 10. punktā noteiktajam. [↑](#footnote-ref-14)
14. 5.2.1.2. pasākuma “Atkritumu pārstrādes veicināšana” 3.atlases kārta, kura noslēgusies 2018. gada 1. martā. [↑](#footnote-ref-15)
15. Vides aizsardzības un reģionālās attīstības ministrija 2017.gada decembrī veica nepieciešamos MK noteikumu grozījumos, pārdalot papildu finansējumu 7,3 milj. *euro* bioloģisko noārdāmo atkritumu īstenošanai*.* [↑](#footnote-ref-16)
16. Detalizētāka informācija par Kohēzijas politikas ES fondu valsts budžeta līdzekļu plānu un izpildi pieejama : <http://www.esfondi.lv/2018.gads> (6.sadaļa) [↑](#footnote-ref-17)